Torsten Schack Pedersen (V), 2006-01-12:
Jeg må sige, at ordlyden i dagens forespørgsel fra Enhedslisten ikke på nogen måde skjuler Enhedslistens holdning til private virksomheder.
Ethvert samarbejde mellem offentlige forskningsinstitutioner og private virksomheder, ja, det er nærmest en garanti for, at forskningens hæderlighed bringes i kraftig fare.
Det ærgrer mig, at Enhedslisten nærer en så udtalt mistro til det danske erhvervsliv, som jeg egentlig finder at denne forespørgsel grundlæggende er udtryk for.
Samtidig får man det indtryk, at erhvervslivet nærmest har besat de danske universiteter og fjernet forskerfriheden.
I Danmark udgør den del af den offentlige forskning, som er finansieret af erhvervslivet, kun 3,1 pct., og når det gælder universitetsforskning, ja, så er vi nede på 2,7 pct.
Når vi ser på, hvor stor en andel af den offentligt finansierede forskning, der udføres af private virksomheder, så ligger vi også lavt med kun 6 pct., mens andelen er dobbelt så stor i Finland og endnu større i Sverige.
Kun 7 pct. af små og mellemstore virksomheder og 29 pct. af store virksomheder i Danmark samarbejder i dag med universiteterne om forskning og udvikling.
I Venstre er det vores ønske, at langt flere virksomheder kommer i kontakt med universiteterne.
ne, for det er et af de mest oplagte steder at få adgang til ny viden og information.
I Venstre er vi meget optaget af, at vi øger det offentlig-private samspil inden for forskningsområdet.
Vi tror faktisk på, at det kan være til fælles gavn, hvis samspillet øges.
Et tæt samarbejde mellem forskningsinstitutioner og virksomheder bidrager bl.a. til, at offentlige forskningsresultater hurtigere bliver spredt til erhvervslivet.
Samarbejdet kan have vidt forskellige former, der kan være forskningsprojekter, hvor det offentlige og private virksomheder deles om finansieringen og udførelsen af forskningen, og det kan også være, at en privat virksomhed køber viden af et universitet, eller omvendt, at en privat virksomhed udfører forskning for det offentlige.
Mange virksomheder udfører i dag forskning af høj kvalitet inden for områder, der er vigtige for samfundet, miljø, energi og sundhed for at nævne nogle stykker, og den viden kan vi bruge i den offentlige forskning.
Vi har altså ikke den samme grad af skepsis, som Enhedslisten så tydeligt har.
I Venstre konstaterer vi, at vi i Danmark har et fornuftigt regelsæt omkring offentlig-privat samspil på forskningsområdet.
Teknologioverførselsloven giver klare retningslinjer for, hvordan universiteterne kan oprette selskaber, som kan stå for de forretningsmæssige aktiviteter i forbindelse med patenter, licenser m.v. Ligeledes er der grundige retningslinjer for, hvordan forskningsinstitutioner skal håndtere ethvert forskningsmæssigt samarbejde med erhvervslivet.
Vi mener, at reglerne er fuldt ud tilstrækkelige til at sikre objektivitet og redelighed, når der er privat medfinansiering, ligesom hvis det er fuldt ud offentligt finansieret.
Et øget offentlig-privat samspil er ikke et enten-eller.
Det er et både-og.
Noget forskning har potentiale til samspillet, men bestemt ikke alt.
Jeg skal på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse »
Folketinget tager ministerens redegørelse til efterretning og opfordrer regeringen til at fremme det offentlig-private samspil på forskningsområdet og konstaterer, at der med de gældende regler på området er sikkerhed for, at alle aktiviteter vil følge de samme krav om videnskabelig objektivitet og redelighed, om offentliggørelse af forskningsresultater og om åbenhed om finansieringskilder, som gælder for den fuldt offentligt finansierede forskning.
Folketinget understreger samtidig behovet for, at der også fremover satses bredt inden for forskningsområdet, således at øget offentlig-privat samspil ikke er til hinder for, at der også fremover sikres frie og gode rammer for grundforskning og anden forskning, som ikke umiddelbart har et anvendelsesorienteret sigte.«